
ธรรมนูญสภานักเรียน
โรงเรียนหนองหิ้งพิทยา
พุทธศักราช ๒๕๕๗ 

หมวด ๑
บททั่วไป
	
ด้วยโรงเรียนหนองหิ้งพิทยา สำนักงานเขตพื้นที่การศึกษามัธยมศึกษา เขต ๒๑ สำนักงานคณะกรรมการการศึกษาขั้นพื้นฐาน กระทรวงศึกษาธิการ ได้จัดตั้งคณะกรรมการสภานักเรียนขึ้นและโดยเห็นสมควรแก่การจัดการบริหารงานและเพื่อเป็นกฎเกณฑ์ในการจัดระเบียบแบ่งโครงสร้างของคณะกรรมการสภานักเรียน โรงเรียนหนองหิ้งพิทยาจึงได้ตราธรรมนูญฉบับนี้ไว้ขึ้นโดยคำแนะนำและความยินยอมของนักเรียน คณะครูและผู้อำนวยการโรงเรียนหนองหิ้งพิทยา  ดังต่อไปนี้ 
	ข้อ ๑ ธรรมนูญฉบับนี้เรียกว่า “ธรรมนูญสภานักเรียน โรงเรียนหนองหิ้งพิทยา พุทธศักราช ๒๕๕๗ ” 
	ข้อ ๒ ธรรมนูญฉบับนี้ให้ใช้บังคับนับตั้งแต่วันที่ผู้อำนวยการโรงเรียนหนองหิ้งพิทยา ได้ลงลายมือชื่อไว้เป็นหลักฐานท้ายธรรมนูญฉบับนี้เป็นต้นไป 
เพื่อให้ความตามวรรคหนึ่งสมบูรณ์ควรจัดให้มีสำเนาธรรมนูญฉบับนี้ประกาศไว้ ณ ป้ายนิเทศจำนวนไม่น้อยกว่า ๓ แห่ง ทั่วโรงเรียนหนองหิ้งพิทยา 
ข้อ ๓ ข้อความที่บัญญัติไว้ในธรรมนูญฉบับนี้ 
โรงเรียน 	หมายความว่า โรงเรียนหนองหิ้งพิทยา สำนักงานเขตพื้นที่การศึกษามัธยมศึกษา เขต ๒๑ 
นักเรียน 	หมายความว่า นักเรียนโรงเรียนหนองหิ้งพิทยา 
คณะครู 		หมายความว่า คณะครูหรือบุคลากรที่ทำงานประจำในสังกัดโรงเรียน 
คุณครูที่ปรึกษา 	หมายความว่า คุณครูที่ปรึกษาคณะกรรมการสภานักเรียน 
ฝ่ายบริหาร 	หมายความว่า ผู้อำนวยการและรองผู้อำนวยการโรงเรียน 
ผู้สมัครรับเลือกตั้ง หมายความว่า ผู้สมัครรับเลือกตั้งประธานสภานักเรียนและประธานนักเรียนคณะสีแล้วแต่กรณี 
ผู้มีสิทธิเลือกตั้ง 	หมายความว่า นักเรียนโรงเรียนหนองหิ้งพิทยา

การเลือกตั้ง 	หมายความว่า การเลือกตั้งประธานสภานักเรียนที่ได้กำหนดให้มีขึ้นในแต่ละครั้ง 
คณะกรรมการผู้ดำเนินการเลือกตั้ง หมายความว่า นักเรียนและคณะครูที่ได้รับมอบหมายจากโรงเรียนในการจัดการและการกกับดูแลเกี่ยวกับการเลือกตั้งเพื่อให้การเลือกตั้งในครั้งนั้นเป็นไปโดยสุจริตและเที่ยงธรรม 
หน่วยเลือกตั้ง 	หมายความว่า สถานที่ที่ได้กำหนดให้ทำการลงคะแนนเลือกตั้งประธานสภานักเรียน 
การประชุม 	หมายความว่า การประชุมคณะกรรมการสภานักเรียน 
ที่ประชุม 	หมายความว่า สถานที่ที่กำหนดให้พิจารณาและให้ความเห็นชอบในญัตติต่างๆ 
มติที่ประชุม 	หมายความว่า ข้อสรุปของที่ประชุมในการให้ความเห็นชอบเกี่ยวกับญัตติ 
ข้อ ๔ ธรรมนูญนี้ถือว่าเป็นบทบัญญัติที่บังคับสูงสุดของคณะกรรมการสภานักเรียนบทบัญญัติ คำสั่ง หรือระเบียบการใดที่ออกโดยคณะกรรมการสภานักเรียนหรือองค์กรที่เกี่ยวข้องอื่น ที่ขัดหรือแย้งกับบทบัญญัติแห่งธรรมนูญฉบับนี้ให้บทบัญญัติ คำสั่งหรือระเบียบการนั้นเป็นอันใช้บังคับมิได้ 
การแก้ไขเพิ่มเติมบทบัญญัติแห่งธรรมนูญฉบับนี้ต้องได้รับความยินยอมและเห็นชอบจากคณะกรรมการสภานักเรียนชุดที่ปฏิบัติงานและคณะครูกลุ่มงานกิจการนักเรียนต้องนำญัตติการแก้ไขเพิ่มเติมพร้อมหลักการและเหตุผลประกอบในการแก้ไขเพิ่มเติมนั้นร่วมปรึกษากับฝ่ายบริหาร 
ข้อ ๕ คณะกรรมการสภานักเรียน หมายความว่า องค์กรกิจกรรมตัวแทนของนักเรียนโรงเรียน ซึ่งมีหน้าที่ประสานงานระหว่างคณะผู้บริหาร คณะครู นักเรียน และชุมชนพร้อมทั้งมีบทบาทในการดำเนินกิจกรรมของนักเรียนและโรงเรียน และเป็นองค์กรที่ได้จลองรูปแบบการปกครองระบอบประชาธิปไตยอันมีพระมหากษัตริย์เป็นประมุข 
ข้อ ๖ ให้รองผู้อำนวยการโรงเรียนเป็นผู้รักษาการตามธรรมนูญฉบับนี้และให้มีอำนาจออกประกาศหรือระเบียบการโดยความเห็นชอบของคณะกรรมการสภานักเรียนเพื่อให้การปฏิบัติหน้าที่เป็นไปอย่างเรียบร้อยและมีประสิทธิภาพ 
ให้คณะครูกลุ่มงานกิจการนักเรียนเป็นครูที่ปรึกษาคณะกรรมการสภานักเรียนเพื่อให้คำแนะนำการบริหารงานของคณะกรรมการสภานักเรียนด้วยโดยอนุโลม 
ข้อ ๗ เมื่อมีปัญหาเพราะไม่ได้บัญญัติข้อความหรือความไม่ชัดเจนของข้อความที่ได้บัญญัติไว้ในธรรมนูญฉบับนี้ให้วินิจฉัยปัญหานั้นตามเจตนารมณ์ของประเพณีการปกครองของโรงเรียนหรือการดำเนินการของคณะกรรมการสภานักเรียนชุดก่อนที่ได้เคยปฏิบัติผ่านมาแล้ว 


หมวด ๒
คณะกรรมการสภานักเรียน
ส่วนที่ ๑
องค์ประกอบ
ข้อ ๘ ให้มีประธานสภานักเรียนคนหนึ่ง รองประธานสภานักเรียน ๒ คนและกรรมการสภานักเรียนอีก ๗ คน ประกอบกันเป็นคณะกรรมการสภานักเรียนมีหน้าที่ปฏิบัติตนตามบทบัญญัติแห่งธรรมนูญฉบับนี้และตามคำสั่งอื่นๆ ที่ได้รับมอบหมายให้ปฏิบัติหน้าที่ 
บุคคลตามวรรคหนึ่งนั้นต้องได้รับการแต่งตั้งและเห็นชอบจากผู้อำนวยการโรงเรียน 
ข้อ ๙ ในการปฏิบัติงานแต่ละครั้งคณะกรรมการสภานักเรียนต้องมีเจตนารมณ์ มีอุดมคติและ มีจุดมุ่งหมายในการทำหน้าที่กรรมการสภานักเรียนอย่างเดียวกันเพื่อให้งานนั้นมีประสิทธิภาพมากที่สุด 
คณะกรรมการสภานักเรียนย่อมเป็นผู้แทนของนักเรียนทุกคนในกิจการภายนอก และต้องปฏิบัติหน้าที่ด้วยความซื่อสัตย์สุจริตเพื่อประโยชน์ส่วนรวมของนักเรียน 
ข้อ ๑๐ องค์ประชุมของการประชุมแต่ละครั้งต้องมีกรรมการสภานักเรียนเข้าร่วมประชุมไม่น้อยกว่ากึ่งหนึ่งของกรรมการสภานักเรียนทั้งหมดเท่าที่มีอยู่ในขณะนั้นเว้นแต่ประธานของที่ประชุมจะได้แจ้งในที่ประชุมคราวก่อนแล้วว่าการประชุมคราวต่อไปจะใช้องค์ประชุมจำนวนเท่าใด 
ให้เป็นอำนาจของคณะกรรมการสภานักเรียนแต่ละชุดในการตราและพิจารณากำหนดข้อบังคับการประชุมคณะกรรมการสภานักเรียนเองโดยต้องให้สอดคล้องกับธรรมนูญฉบับนี้ด้วย 
ให้ประธานสภานักเรียนเป็นประธานของที่ประชุมและดำเนินการประชุมตามข้อบังคับการประชุมหรือมอบหมายให้รองประธานสภานักเรียนคนใดคนหนึ่งปฏิบัติหน้าที่แทนและดำเนินการประชุมตามข้อบังคับการประชุมได้โดยอนุโลม 
การตราข้อบังคับตามวรรคสองนั้นต้องมีบทบัญญัติที่เกี่ยวกับวิธีดำเนินการประชุม การเสนอญัตติ การอภิปราย การลงมติ และอื่นๆ ตามที่ที่ประชุมเห็นสมควรให้มี 
การลงมติวินิจฉัยข้อปรึกษาให้ที่ประชุมถือตามเสียงข้างมากเป็นประมาณเว้นแต่ธรรมนูญนี้หรือข้อบังคับการประชุมจะได้บัญญัติเป็นอย่างอื่น โดยกรรมการสภานักเรียนคนหนึ่งย่อมมีเสียงหนึ่งในการออกเสียงลงคะแนนแต่ละครั้ง ถ้ามีคะแนนเสียงเท่ากันให้ประธานในที่ประชุมออกเสียงเพิ่มอีกหนึ่งเสียงเพื่อเป็นเสียงชี้ขาด

 
ส่วนที่ ๒
คุณลักษณะที่พึงปฏิบัติของคณะกรรมการสภานักเรียน
ข้อ ๑๑ คุณลักษณะที่พึงปฏิบัติของคณะกรรมการสภานักเรียน มีดังนี้ 
(๑) เป็นผู้มีความจงรักดีต่อชาติ ศาสนา พระมหากษัตริย์ และเคารพในเกียรติของโรงเรียนหนองหิ้งพิทยา อย่างจริงใจ 
(๒) ประพฤติตนเป็นแบบอย่างที่ดีแก่ผู้อื่นตลอดเวลา 
(๓) บำเพ็ญตนให้เป็นประโยชน์แก่ส่วนรวม 
(๔) ยึดมั่นและศรัทธาในการปกครองระบอบประชาธิปไตย อันมีพระมหากษัตริย์ทรงเป็นประมุขรวมทั้งมีความเป็นผู้นำและผู้ตามที่ดี 
(๕) เป็นผู้มีคุณธรรม จริยธรรมและประพฤติตนตามหลักพระพุทธศาสนา 
(๖) เป็นผู้อนุรักษ์และเผยแพร่ ขนบธรรมเนียมจารีตประเพณี และวัฒนธรรมอันดีงาม 
(๗) มีคุณลักษณะอันพึงประสงค์สอดคล้องกับค่านิยม ๑๒ ประการของคนไทย

ส่วนที่ ๓
สิทธิของคณะกรรมการสภานักเรียน
ข้อ ๑๒ สิทธิในการเสนอโครงการที่จะพัฒนาโรงเรียน 
ข้อ ๑๓ สิทธิในการดำเนินงานตามโครงการที่เสนอ เมื่อโครงการผ่านการพิจารณาแล้ว 
ข้อ ๑๔ สิทธิในการออกเสียงลงคะแนนในที่ประชุม 
ข้อ ๑๕ สิทธิในการจัดการประชุมและเสนอญัตติให้เรียกประชุมคณะกรรมการสภานักเรียน 
ข้อ ๑๖ สิทธิในการเสนอญัตติและใช้มติข้อบังคับตามที่ประชุม 
ข้อ ๑๗ สิทธิในการแสดงตนเป็นคณะกรรมการสภานักเรียน 
ข้อ ๑๘ สิทธิในการตักเตือน แนะนำในขอบเขตที่ตนสามารถกระทำได้ 
ข้อ ๑๙ สิทธิในการเสนอความคิดเห็นต่อผู้บริหารในกิจการอันเกี่ยวข้องกับนักเรียน 
ข้อ ๒๐ สิทธิในการเข้าร่วมกิจกรรมต่างๆ ของโรงเรียนตามที่โรงเรียนกำหนด 
ข้อ ๒๑ สิทธิในการเปิดอภิปรายทั่วไปประธานและรองประธานสภานักเรียนในกรณีที่การบริหารงานผิดพลาดและกระทบต่อผลประโยชน์ของคณะกรรมการสภานักเรียน 
บทบัญญัตินี้ให้เป็นอำนาจของผู้ที่ทำหน้าที่ประธานในที่ประชุมที่จะพิจารณาเป็นรายไป 
ข้อ ๒๒ สิทธิในการขอถอดถอนชื่อออกจากการเป็นกรรมการสภานักเรียนที่ร่วมเสนอญัตติ 
ข้อ ๓๒ สิทธิในการขอความร่วมมือจากบุคลากรในโรงเรียน ในการร่วมกิจกรรมต่างๆ 
ข้อ ๓๓ สิทธิในการคัดค้านมติ ข้อบังคับที่เสนอ เมื่อตนเห็นว่ามติหรือข้อบังคับนั้นขัดหรือแย้งกับกฎหมาย หรือศีลธรรมอันดีและความสงบเรียบร้อยของประชาชน 
	บทบัญญัติตามวรรคหนึ่งให้รวมถึงการคัดค้านมติที่ขัดหรือแย้งต่อระเบียบการของโรงเรียนและธรรมนูญฉบับนี้ด้วยโดยอนุโลม 
	ข้อ ๓๔ สิทธิในการรับรองหรือเข้าชื่อร่วมเสนอโครงการ เมื่อเห็นว่าโครงการนั้นเป็นประโยชน์ต่อนักเรียนและสาธารณชน และไม่ขัดหรือแย้งต่อกฎหมายศีลธรรมอันดี 


ส่วนที่ ๔
หน้าที่ของคณะกรรมการสภานักเรียน
ข้อ ๓๕ คณะกรรมการสภานักเรียนมีหน้าที่ปฏิบัติตามระเบียบข้อบังคับของโรงเรียน 
ข้อ ๓๖ คณะกรรมการสภานักเรียนมีหน้าที่ประพฤติตนเป็นตัวอย่างที่ดีของนักเรียนทั่วไป 
ข้อ ๓๗ คณะกรรมการสภานักเรียนมีหน้าที่ปฏิบัติตามมติที่ประชุมของคณะกรรมการสภานักเรียน 
ข้อ ๓๘ คณะกรรมการสภานักเรียนมีหน้าที่ต้องเข้าร่วมประชุมคณะกรรมการสภานักเรียนทุกครั้งยกเว้นเมื่อมีเหตุสุดวิสัยหรือมีเหตุจำเป็นอันมิอาจจะก้าวล่วงได้ 
การลาการประชุมต้องทำเป็นหนังสือยื่นต่อประธานที่ประชุมก่อนวันประชุมวันหนึ่ง 
ข้อ ๓๙ คณะกรรมการสภานักเรียนมีหน้าที่ต้องเข้าร่วมกิจกรรมของโรงเรียนทั้งภายในและภายนอกตามที่ได้มีคำสั่งโรงเรียนรับมอบหมาย และปฏิบัติหน้าที่นั้นอย่างเต็มกำลังความสามารถ 
ข้อ ๔๐ คณะกรรมการสภานักเรียนมีหน้าที่ต้องออกเสียงเมื่อที่ประชุมต้องการขอมติที่ประชุม 
ข้อ ๔๑ คณะกรรมการสภานักเรียนมีหน้าที่รับผิดชอบในการบริหารงานของคณะกรรมการฝ่ายต่างๆ ในคณะกรรมการสภานักเรียนดังนี้ 
(๑) คณะกรรมการฝ่ายอำนวยการและการคลัง 
(ก) ประสานงานกับกลุ่มงานอำนวยการของโรงเรียนในกิจการที่เกี่ยวข้อง 
(ข) ดูแลงานปฏิคมของคณะกรรมการสภานักเรียน 
(ค) ดูแลการจัดเก็บและเบิก – จ่ายพัสดุต่างๆ ในคณะกรรมการสภานักเรียน 
(ง) ดูแลการจัดทำบัญชีรายรับ – รายจ่ายเงินของคณะกรรมการสภานักเรียน 
(จ) ดูแลการจัดเก็บเงินของคณะกรรมการสภานักเรียน 
(๒) คณะกรรมการฝ่ายวิชาการ 
(ก) ประสานงานกับกลุ่มงานวิชาการของโรงเรียนในกิจการที่เกี่ยวข้อง 
(ข) ประสานงานกับงานแนะแนวของโรงเรียนในกิจการที่เกี่ยวข้อง 
(ค) ประสานงานกับกลุ่มสาระการเรียนรู้ต่างๆ ของโรงเรียนในกิจการที่เกี่ยวข้อง 
(ง) ประสานงานกับงานห้องสมุดและกลุ่มรักการอ่านในกิจกรรมต่างๆที่เกี่ยวข้อง 
(จ) จัดทำผลวิจัยของการศึกษาภายในโรงเรียน 
(ฉ) เสนอข้อมูลทางการศึกษาต่างๆที่เป็นประโยชน์แก่นักเรียนทุกคน 
(ช) ประสานงานให้คณะสีจัดป้ายนิเทศวิชาการตามสถานการณ์ต่างๆ อย่างเหมาะสม 
(๓) คณะกรรมการฝ่ายกิจการนักเรียน 
(ก) ประสานงานกับกลุ่มงานกิจการนักเรียนของโรงเรียนในกิจการที่เกี่ยวข้อง 
(ข) ประสานงานกับคณะกรรมการสภานักเรียนของต่างโรงเรียนในเขตพื้นที่ใกล้เคียง 
(ค) ดูแลงานส่งเสริมคุณธรรมและจริยธรรมของนักเรียน 
(ง) จัดเวรคณะกรรมการสภานักเรียนเพื่อช่วยดูแลงานพยาบาลของโรงเรียนในแต่ละวัน 
 (๔) คณะกรรมการฝ่ายบริการและสวัสดิการ 
(ก) ประสานงานกับกลุ่มงานแผนงานและงบประมาณของโรงเรียนในกิจการต่างๆ 
(ข) ประสานงานกับงานอาคารสถานที่และนักงานภารโรงในกิจกรรมที่เกี่ยวข้อง 
(ค) ดูแลการจัดสถานที่ในกิจกรรมที่เกี่ยวข้อง 
(ง) ดูแลการจัดอาหารว่างและอาหารในกิจกรรมที่เกี่ยวข้อง 
(จ) ดูแลงานโสตทัศนูปกรณ์ในกิจกรรมที่เกี่ยวข้อง 
(ฉ) ดูแลการเบิกจ่ายและการเก็บอุปกรณ์ส่งคืนหลังเสร็จกิจกรรมที่เกี่ยวข้อง 
(๕) คณะกรรมการฝ่ายแผนงานและโครงการ 
(ก) เสนอแผนปฏิบัติงานของคณะกรรมการสภานักเรียนประจำภาคเรียนต่อที่ประชุม 
(ข) ติดตามการปฏิบัติงานของคณะกรรมการสภานักเรียนตามแผนปฏิบัติงานที่กำหนดไว้ 
(ค) ดูแลการเขียนโครงการและตรวจสอบความถูกต้องโครงการต่างๆ 
(ง) นำโครงการที่จะเสนอฝ่ายบริหารต่อคณะครูกลุ่มงานกิจการนักเรียนเพื่อตรวจสอบ 
(จ) รับผิดชอบการเสนอโครงการต่อฝ่ายบริหารจนโครงการนั้นได้รับการอนุมัติ 
(ฉ) ดูแลการเขียนคำสั่งหรือบันทึกข้อความต่างๆ ที่เกี่ยวข้องกับโครงการที่เสนอ 
(ช) เป็นตัวแทนของคณะกรรมการสภานักเรียนในการเสนอโครงการต่างๆ เข้าที่ประชุม 
(ซ) ออกแบบประเมินและประเมินผลการจัดกิจกรรมต่างๆ ตามโครงการที่เกี่ยวข้อง 
(๖) คณะกรรมการฝ่ายดำเนินงานและติดตามมติการประชุม 
(ก) เสนอระเบียบวาระการประชุมต่างๆ ต่อคณะกรรมการสภานักเรียน 
(ข) เรียกประชุมต่างๆ ตามระเบียบวาระการประชุมที่กำหนดไว้ 
(ค) จัดหาสถานที่ประชุมตามความเหมาะสม 
(ง) บันทึกวาระต่างๆ ที่ได้พิจารณาและผลการลงมติในวาระต่างๆของที่ประชุม 
(จ) กล่าวสรุปผลการประชุม ผลการลงมติ จำนวนผู้เข้าประชุม ขาดและลาประชุม 
(ฉ) ดูแลเอกสารต่างๆ ที่ใช้ประกอบในการประชุมแต่ละครั้ง 
(ช) ดูแลความเรียบร้อยต่างๆ ตลอดการประชุม 
(๗) คณะกรรมการฝ่ายปกครองและสารวัตรนักเรียน 
(ก) ประสานงานกับนักเรียนสารวัตรของทุกคณะสี 
(ข) ตรวจสอบการปฏิบัติงานในแต่ละวันของนักเรียนสารวัตร 
(ค) ป้องกันการเกิดปัญหายาเสพติดและอบายมุขทุกประเภทในสถานศึกษา 
(ง) ดูแลงานจราจรและความปลอดภัยในการใช้ถนนภายในโรงเรียน 
(จ) ส่งเสริมประชาธิปไตยภายในโรงเรียน 
(๘) คณะกรรมการฝ่ายประชาสัมพันธ์และสารสนเทศ 
(ก) ประสานงานกับงานประชาสัมพันธ์ของโรงเรียนในกิจการที่เกี่ยวข้อง 
(ข) เผยแพร่ผลการดำเนินงานในกิจกรรมต่างๆ ของคณะกรรมการสภานักเรียน 
(ค) จัดรายการเสียงตามสายเผยแพร่ข้อมูลต่างๆ จากคณะกรรมการสภานักเรียน 

(ง) ปรับข้อมูลในเว็บไซต์คณะกรรมการสภานักเรียนให้มีความทันสมัยตลอดเวลา 
(จ) ดูแลความเรียบร้อยในพิธีเคารพธงชาติ 
(ฉ) ดูแลงานพิธีกรในกิจกรรมที่เกี่ยวข้อง 
(๙) คณะกรรมการฝ่ายสิ่งแวดล้อม 
(ก) ประสานงานกับศูนย์สิ่งแวดล้อมศึกษาและธนาคารขยะรีไซเคิลในกิจการต่างๆ 
(ข) ดูแลการดำเนินงานกิจกรรม ๕ ส ของโรงเรียน 
(ค) ดูแลนโยบายการประหยัดพลังงานทุกชนิดในโรงเรียน 
(ง) ส่งเสริมการมีส่วนร่วมของนักเรียนในการรักษาความสะอาดภายในโรงเรียน 
(จ) สนับสนุนการดำเนินกิจกรรมสวนพฤกษศาสตร์ของโรงเรียน 
	ข้อ ๔๒ คณะกรรมการสภานักเรียนมีหน้าที่ในการประเมินและติดตามผลของกิจกรรมต่างๆ 



หมวด ๓
ที่มาขององค์กร
ส่วนที่ ๑
คุณสมบัติของผู้มีสิทธิสมัครรับเลือกตั้ง
	ข้อ ๔๓ บุคคลผู้มีคุณสมบัติต่อไปนี้ในวันสมัครรับเลือกตั้งเป็นผู้มีสิทธิสมัครรับเลือกตั้งเป็นประธานสภานักเรียนตามบทบัญญัติของธรรมนูญฉบับนี้ 
(๑) เป็นนักเรียนโรงเรียนอย่างถูกต้องตามกฎหมาย 
(๒) เป็นผู้ที่กำลังศึกษาอยู่ในระดับชั้นมัธยมศึกษาปีที่ ๑ – ๖ ของปีที่มีการเลือกตั้ง 
(๓) มีผลการเรียนเฉลี่ยสะสมทุกภาคเรียนไม่ต่ำกว่า ๒.๕๐ 
(๔) เป็นผู้มีคุณธรรมและมีความเป็นกลางในการดำเนินนโยบาย 
(๕) เป็นผู้ที่รักและเทิดทูนในเกียรติของโรงเรียนอย่างจริงใจ 
	ข้อ ๔๔ บุคคลผู้มีคุณสมบัติต่อไปนี้ในวันสมัครรับเลือกตั้งเป็นผู้มีสิทธิสมัครรับเลือกตั้งเป็นประธานนักเรียนคณะสีและกรรมการสภานักเรียนคณะสีตามบทบัญญัติของธรรมนูญฉบับนี้ 
		(๑) ผู้ที่จะสมัครรับเลือกตั้งจะต้องสมัครเป็นทีมโดยมีหัวหน้าคนหนึ่งและสมาชิกอีกไม่ต่ำกว่า ๑๐ คน ในการนี้จะต่างห้องเรียนกันก็ได้ 
(๒) เป็นผู้ที่กำลังศึกษาอยู่ในระดับชั้นมัธยมศึกษาปีที่ ๖ ของปีที่มีการเลือกตั้ง 
(๓) มีผลการเรียนเฉลี่ยสะสมทุกภาคเรียนไม่ต่ำกว่า ๒.๕๐ 
	ข้อ ๔๕ บุคคลผู้มีลักษณะต้องห้ามดังต่อไปนี้ในวันสมัครรับเลือกตั้งห้ามมิให้เป็นผู้มีสิทธิสมัครรับเลือกตั้งตามบทบัญญัติของธรรมนูญฉบับนี้ 
(๑) เป็นบุคคลผู้มีอาการทางจิตไม่ปกติ 
(๒) ไม่ไปใช้สิทธิ์เลือกตั้งคณะกรรมการสภานักเรียนครั้งก่อน 

(๓) เคยถูกหักคะแนนความประพฤติจากกลุ่มงานกิจการนักเรียนของโรงเรียน 
(๔) เป็นผู้ที่ปฏิบัติตนผิดระเบียบของโรงเรียนที่กำหนดตลอดเวลา 
(๕) เคยให้ถูกพักการเรียนไม่ว่าด้วยกรณีใดๆ ก็ตาม 
		(๖) ไม่ได้รับความยินยอมจากคุณครูที่ปรึกษาประจำชั้นเรียนในการให้ความเห็นชอบในการสมัคร  
	ข้อ ๔๖ กรรมการสภานักเรียนมีวาระการดำรงตำแหน่งนับแต่วันที่คณะกรรมการสภานักเรียนชุดก่อนได้ส่งมอบงานในหน้าที่ให้อย่างเป็นทางการและหมดวาระการดำรงตำแหน่งลงในวันที่ ๓๑ มีนาคม ของปีการศึกษาที่ดำรงตำแหน่งและให้ถือว่าสิ้นสุดการดำรงตำแหน่งในกรณีใดกรณีหนึ่งต่อไปนี้ 
(๑) ตาย 
(๒) ลาออก 
(๓) ขาดคุณสมบัติ ข้อใดข้อหนึ่งตามข้อ ๔๕ 
(๔) เมื่อกรรมการสภานักเรียนอื่นไม่น้อยกว่าหนึ่งในห้ายื่นญัตติเป็นหนังสือถอดถอนบุคคลนั้นต่อรองผู้อำนวยการกลุ่มกิจการนักเรียนและมีมติถอดถอนโดยการลงมติเป็นการลับไม่น้อยกว่าห้าในหกของกรรมการสภานักเรียนทั้งหมดเท่าที่มีอยู่ในขณะนั้นให้พ้นจากตำแหน่ง 
(๕) เมื่อมีการประกาศคำสั่งให้มีการเลือกตั้งคณะกรรมการสภานักเรียนชุดต่อไป 
บุคคลที่พ้นจากตำแหน่งต้องปฏิบัติหน้าที่ไปจนกว่าจะได้กรรมการสภานักเรียนคนใหม่มาทำหน้าที่แทนโดยบุคคลที่พ้นจากตำแหน่งตาม (๑) (๒) (๓) และ (๔) ให้กรรมการสภานักเรียนในสังกัดเดียวกันเลือกบุคคลที่มีคุณสมบัติตามข้อ ๔๓ หรือ ข้อ ๔๔ แล้วแต่กรณีเป็นกรรมการสภานักเรียนแทนบุคคลที่พ้นจากตำแหน่งให้แล้วเสร็จภายในสามสิบวันนับแต่วันที่บุคคลนั้นมีกรณีให้ออกจากตำแหน่ง หากกรณีไม่สามารถหาบุคคลใหม่มาแทนได้ทันกำหนดภายในเวลาดังกล่าวหรือมีเหตุอื่นที่ทำให้กรรมการสภานักเรียนไม่ครบคณะให้อาจารย์ที่ปรึกษาหาบุคคลที่เหมะสมให้ตรงตำแหน่งแทนก็ได้ 
เพื่อประโยชน์ในการปฏิบัติงานของคณะกรรมการสภานักเรียนหลังจากพ้นวาระตามวรรคหนึ่งให้ประธานและรองประธานสภานักเรียนยังคงดำรงตำแหน่งเป็นคณะกรรมการสภานักเรียนต่อเพื่อรักษาการในช่วงที่กลังจัดให้มีการเลือกตั้งคณะกรรมการสภานักเรียนชุดต่อไป ในการนี้จะออกคำสั่งหรือโครงการที่มีผลได้เสียต่อคณะกรรมการสภานักเรียนชุดต่อไปมิได้ เว้นแต่ได้รับการแนะนำจากคณะครูที่ปรึกษาคณะกรรมการสภานักเรียนแล้ว 




ส่วนที่ ๒
วิธีการเลือกตั้ง
ข้อ ๔๗ การเลือกตั้งทุกครั้งต้องมีคำประกาศหรือคำสั่งของผู้อำนวยการโรงเรียนในการกำหนดวันรับสมัคร วันเลือกตั้ง คุณสมบัติของผู้มีสิทธิสมัครและกำหนดหน่วยเลือกตั้งด้วย 
	ประธานสภานักเรียน ต้องมาจากการเลือกตั้งโดยตรงและลับจากผู้มีสิทธิเลือกตั้ง ประกาศตามวรรคหนึ่งให้คณะกรรมการสภานักเรียนเป็นผู้กำหนดและขอความเห็นชอบจากผู้อำนวยการโรงเรียนในการประกาศนั้น 
ข้อ ๔๘ การกำหนดวันรับสมัครและวันเลือกตั้งต้องมีระยะเวลาห่างกันอย่างน้อย ๑๕ วัน เมื่อได้มีการกำหนดระยะเวลาตามวรรคหนึ่งเป็นที่เรียบร้อยแล้วให้ดำเนินการรับสมัครในระยะเวลาอย่างน้อย ๒ วันและกำหนดระยะเวลาการเลือกตั้งในวันเลือกตั้งอย่างน้อย ๒ ชั่วโมงต่อกัน 
	ข้อ ๔๙ เพื่อประโยชน์ในการเลือกตั้งให้มีการแต่งตั้งคณะกรรมการผู้ดำเนินการเลือกตั้ง 
ให้ประธานสภานักเรียนเป็นประธานและให้รองประธานสภานักเรียนเป็นรองประธานคณะกรรมการผู้ดำเนินการเลือกตั้ง 
	ให้นักเรียนหัวหน้าห้องหรือตัวแทนห้องห้องละหนึ่งคนเป็นกรรมการผู้ดำเนินการเลือกตั้งประจำหน่วยเลือกตั้งของห้องนั้น 
	ในการนี้ให้คุณครูที่ปรึกษาห้องนั้นเป็นกรรมการผู้สังเกตการณ์การเลือกตั้งด้วยก็ได้ 
กรรมการตามวรรคสองและวรรคสามนั้นต้องได้รับการแต่งตั้งจากผู้อำนวยการโรงเรียน 
ข้อ ๕๐ เพื่อประโยชน์ในการเลือกตั้งของผู้สมัครรับเลือกตั้งให้ผู้สมัครรับเลือกตั้งมีสิทธิหาเสียงเลือกตั้งได้เท่าที่จำเป็น และไม่ขัดกับหลักการการเลือกตั้งตามธรรมนูญฉบับนี้และให้โรงเรียนจัดหาสถานที่สำหรับหาเสียงและแนะนำตัวของผู้สมัครรับเลือกตั้งในแต่ละครั้งด้วย 
	ข้อ ๕๑ เพื่อให้การเลือกตั้งเป็นไปโดยสุจริตและเที่ยงธรรมห้ามมิให้ผู้สมัครรับเลือกตั้งทำการทุจริตการเลือกตั้งไม่ว่าด้วยการให้หรือสัญญาว่าจะให้สิ่งของ หรือด้วยการขู่เข็นหรือบังคับหลอกลวงด้วยประการใดๆ เพื่อให้ตนหรือผู้อื่นนั้นได้หรือเสียผลประโยชน์ในการเลือกตั้งและให้รวมถึงการกระทำของผู้สนับสนุนผู้สมัครนั้นด้วยโดยอนุโลม 
ข้อ ๕๒ ในวันเลือกตั้งทุกหน่วยเลือกตั้งต้องทำการเปิดและปิดหีบเลือกตั้งพร้อมกัน 
	ข้อ ๕๓ ผู้มีสิทธิเลือกตั้งในวันเลือกตั้งต้องตรวจสอบรายชื่อผู้มีสิทธิเลือกตั้งตามหน่วยเลือกตั้งที่ตนมีสิทธิและในวันเลือกตั้งต้องแสดงบัตรนักเรียน บัตรประจำตัวประชาชาชนหรือบัตรที่ทางราชการออกให้ต่อกรรมการผู้ดำเนินการเลือกตั้งประจำหน่วยเลือกตั้งเพื่อขอรับบัตรเลือกตั้งเว้นแต่คณะกรรมการผู้ดำเนินการเลือกตั้งประจำหน่วยเลือกตั้งนั้นจะได้พิจารณาและให้ความเห็นชอบแต่ละกรณีไป 
	ข้อ ๕๔ ให้ดำเนินการนับคะแนนผู้สมัครรับเลือกตั้งประธานนักเรียนพร้อมกันทุกหน่วยเลือกตั้ง ณ หน่วยเลือกตั้งนั้นๆ เวลาหลังจากที่ได้ปิดการลงคะแนนเป็นที่เรียบร้อยแล้ว

	ให้ดำเนินการนับคะแนนผู้สมัครรับเลือกตั้งประธานสภานักเรียนพร้อมกันทุกหน่วยเลือกตั้ง ณ หน่วยเลือกตั้งหลังจากการนับคะแนนผู้สมัครรับเลือกตั้งประธานนักเรียนคณะสีแล้วเสร็จทุกหน่วยเลือกตั้งแล้ว 
	ข้อ ๕๕ ห้ามมิให้นับบัตรเสียเป็นคะแนน โดยบัตรที่มีลักษณะต่อไปนี้เป็นบัตรเสีย 
(๑) บัตรที่มิได้ทำเครื่องหมายกากบาท 
(๒) บัตรที่มิหยั่งทราบว่าลงคะแนนให้ผู้สมัครรับเลือกตั้งคนใด 
(๓) บัตรที่มีรอยขีดขาดแม้แต่ส่วนใดส่วนหนึ่งก็มิได้ 
(๔) บัตรที่กรรมการผู้ดำเนินการเลือกตั้งประจำหน่วยตัดสินแล้วว่า เป็น “บัตรเสีย” 
	บัตรเลือกตั้งใดเป็นบัตรเสียให้ระบุว่า “บัตรเสีย” และให้มีกรรมการผู้ดำเนินการเลือกตั้งประจำหน่วยลงลายมือชื่อรับรองในบัตรนั้นด้วยอย่างน้อย ๒ คน 
บัตรเลือกตั้งต้องมีจำนวนหมายเลขผู้สมัครรับเลือกตั้งครบและต้องมีช่องระบุไม่ประสงค์ลงคะแนนให้กับผู้สมัครรับเลือกตั้งคนใดเลยด้วย 
	ข้อ ๕๖ เมื่อนับคะแนนแล้วเสร็จให้คณะกรรมการผู้ดำเนินการเลือกตั้งประจำหน่วยส่งจำนวนผู้มาใช้สิทธิเลือกตั้งในหน่วยเลือกตั้งนั้นและคะแนนทั้งหมดที่นับได้รวมทั้งจำนวนบัตรเสียและคะแนนที่ไม่ประสงค์เลือกไปยังประธานคณะกรรมการผู้ดำเนินการเลือกตั้งเพื่อประกาศผลการเลือกตั้ง 
	คะแนนของผู้สมัครรับเลือกตั้งตามวรรคหนึ่งต้องเรียงผู้สมัครที่มีคะแนนสูงสุดที่นับได้ตามลำดับจนครบจำนวนผู้สมัครที่รับเลือกตั้งในหน่วยเลือกตั้งนั้นทุกคนด้วย 
ข้อ ๕๗ ให้ผู้ที่สมัครรับเลือกตั้งที่ได้คะแนนอันดับหนึ่งเป็นประธานสภานักเรียน 
	ในกรณีมีผู้สมัครรับเลือกตั้งประธานสภานักเรียนเพียงคนเดียวต้องได้คะแนนไม่น้อยกว่าร้อยละยี่สิบของผู้มีสิทธิเลือกตั้ง  
	หากกรณีไม่มีผู้ได้คะแนนถึงเกณฑ์ตามวรรคสองหรือวรรคสามแล้วแต่กรณีให้มีการเลือกตั้งใหม่อีกครั้งหนึ่ง ถ้ายังไม่ได้คะแนนถึงเกณฑ์ที่กำหนดอีกในกรณีนี้ ให้ถือว่าผู้สมัครรับเลือกตั้งคนนั้นได้รับตำแหน่งตามหลักเสียงข้างมากเลยโดยไม่ต้องเลือกตั้งอีกในครั้งต่อไปก็ได้ 
	ข้อ ๕๘ ให้ประธานคณะกรรมการผู้ดำเนินการเลือกตั้งเป็นผู้ประกาศผลการเลือกตั้งและแจ้งว่าผู้สมัครรับเลือกตั้งคนใดที่ได้รับเลือกตั้งและรายงานผลนั้นให้นักเรียนทุกคนได้ทราบ 
	ข้อ ๕๙ หลังจากการประกาศผลการเลือกตั้งให้ผู้ที่ได้รับเลือกตั้งเป็นประธานสภานักเรียนมีหน้าที่สรรหาและแต่งตั้งบุคคลที่มีคุณสมบัติตามข้อ ๔๓ และไม่มีลักษณะต้องห้ามตามข้อ ๔๕ เป็นรองประธานสภานักเรียนอีก ๒ คน 

	ข้อ ๖๐ หลังจากการประกาศผลการเลือกตั้งให้ผู้ที่ได้รับการเลือกตั้งเป็นประธานนักเรียน พิจารณาแต่งตั้งกรรมการอีก ๗ เพื่อเป็นคณะกรรมการฝ่ายอำนวยการของคณะกรรมการสภานักเรียน คนโดยจะต้องแต่งตั้งจากบุคคลที่มีคุณสมบัติตามข้อ ๔๔ และไม่มีลักษณะต้องห้ามตามข้อ ๔๕ 
	ข้อ ๖๑ ผู้ที่ได้รับการเลือกตั้งและได้รับการแต่งตั้งตามข้อ ๕๙ ให้เป็นคณะกรรมการสภานักเรียนนั้นต้องไปรายงานตัวเพื่อได้รับการประกาศผลจากประธานกรรมการผู้ดำเนินการเลือกตั้ง 
	ผู้ที่รับการประกาศผลตามวรรคหนึ่งต้องมีหน้าที่ไปเข้าค่ายอบรมคณะกรรมการสภานักเรียนจึงจะสามารถปฏิบัติหน้าที่ในฐานะกรรมการสภานักเรียนได้ เว้นแต่มีเหตุสุดวิสัยอันมิอาจเข้าร่วมอบรมได้ 





หมวด ๔
การดำเนินนโยบายพื้นฐาน
	ข้อ ๖๒ คณะกรรมการสภานักเรียนต้องพิทักษ์รักษาไว้ซึ่งธรรมนูญฉบับนี้ 
	ข้อ ๖๓ คณะกรรมการสภานักเรียนต้องส่งเสริมความสัมพันธไมตรีอันดีระหว่างนักเรียนทุกคนรวมทั้งประสานประโยชน์ระหว่างคณะครูและนักเรียนด้วย 
	ข้อ ๖๔ คณะกรรมการสภานักเรียนต้องมีการจัดทำโครงการและพิจารณาโครงการร่วมกับคณะครูกลุ่มสาระการเรียนรู้สังคมศึกษา ศาสนาและวัฒนธรรมเกี่ยวกับการประกวดมารยาทไทยของนักเรียนขึ้นภายในโรงเรียน 
	ข้อ ๖๕ คณะกรรมการสภานักเรียนต้องมีการจัดทำโครงการและพิจารณาโครงการร่วมกับรองผู้อำนวยการและคณะครูกลุ่มงานกิจการนักเรียนเกี่ยวกับการดำเนินงานการจัดกิจกรรมต่างๆของโรงเรียน 
	ข้อ ๖๖ คณะกรรมการสภานักเรียนต้องมีการจัดทำโครงการและพิจารณาโครงการร่วมกับคณะครูที่ปรึกษากรรมการสภานักเรียนเกี่ยวกับการพัฒนาสิ่งแวดล้อมและการรักษาความสะอาด 
	ข้อ ๖๗ คณะกรรมการสภานักเรียนต้องมีการจัดทำแผนการปฏิบัติงานของแต่ละภาคเรียนและดำเนินกิจกรรมต่างๆ ตามแผนงานที่ได้กำหนดไว้แล้วนั้น 
ข้อ ๖๘ คณะกรรมการสภานักเรียนต้องมีการปรึกษาหารือร่วมกันเกี่ยวกับการกำหนดกิจกรรมและการดำเนินกิจกรรมในการแข่งขันกีฬาภายในของโรงเรียน 
	ข้อ ๖๙ คณะกรรมการสภานักเรียนต้องมีการจัดทำโครงการและพิจารณาโครงการร่วมกับคณะครูที่ปรึกษากรรมการสภานักเรียนเกี่ยวกับการเลือกตั้งคณะกรรมการสภานักเรียนตามธรรมนูญฉบับนี้ 
	ข้อ ๗๐ คณะกรรมการสภานักเรียนต้องมีการจัดทำโครงการและพิจารณาโครงการร่วมกับคณะครูที่ปรึกษากรรมการสภานักเรียนเกี่ยวกับการเข้าค่ายอบรมคณะกรรมการสภานักเรียนชุดต่อไป 
	ข้อ ๗๑ คณะกรรมการสภานักเรียนต้องมีการจัดทำโครงการและพิจารณาโครงการร่วมกับคณะครูที่เกี่ยวข้องในการจัดการปัจฉิมนิเทศให้กับนักเรียนระดับชั้นมัธยมศึกษาปีที่ ๓ และ ๖
	ข้อ ๗๒ เพื่อประโยชน์ในการดำเนินการตามหมวดนี้ให้คณะกรรมการสภานักเรียนจัดให้มีคณะที่ปรึกษาและพัฒนากิจการของคณะกรรมการสภานักเรียนจำนวนไม่เกิน ๕ คน เพื่อทำหน้าที่ให้คำปรึกษาและเสนอแนะต่อคณะกรรมการสภานักเรียนในปัญหาต่างๆ ที่เกี่ยวกับการดำเนินกิจการต่างๆ ของคณะกรรมการสภานักเรียน 
	การแต่งตั้งบุคคลให้ดำรงตำแหน่งในคณะที่ปรึกษาตามวรรคหนึ่งให้พิจารณาแต่งตั้งจากครู ผู้มีความรู้และความสามารถในการบริหารงานและมีความเข้าใจเป็นอย่างดีในโครงการต่างๆ ของคณะกรรมการสภานักเรียน ครูที่ได้รับการเสนอชื่อต้องให้ความยินยอมแล้ว  

หมวด ๕
การดำเนินงานของคณะกรรมการสภานักเรียน
	ข้อ ๗๓ คณะกรรมการสภานักเรียนต้องดำเนินการให้มีการเปิดประชุมคณะกรรมการสภานักเรียน 
ครั้งแรกภายใน ๓๐ วันนับแต่วันเปิดภาคเรียนแรกของปีการศึกษานั้น 
	การเรียกประชุมตามวรรคหนึ่งให้พิจารณาและชี้แจงถึงบทบัญญัติต่างๆ ตามธรรมนูญฉบับนี้และให้มีการแบ่งคณะกรรมการฝ่ายต่างๆตามที่ที่ประชุมได้กำหนด 
	ข้อ ๗๔ ผู้ที่ได้รับการเลือกตั้งเป็นประธานสภานักเรียนต้องแบ่งหน้าที่งานต่างๆให้รองประธานสภานักเรียนที่แต่งตั้งตามข้อ ๕๙ ดูแลรับผิดชอบงานฝ่ายอำนวยการและการคลัง งานฝ่ายวิชาการ งานฝ่ายกิจการนักเรียน งานฝ่ายบริการและสวัสดิการ งานฝ่ายแผนงานและโครงการ งานฝ่ายการดำเนินงานและติดตามมติการประชุม งานฝ่ายปกครองและสารวัตรนักเรียน งานฝ่ายประชาสัมพันธ์และสารสนเทศ และงานฝ่ายสิ่งแวดล้อม 
	ข้อ ๗๕ กรรมการสภานักเรียนทุกคนต้องรับผิดชอบในงานของคณะกรรมการฝ่ายต่างๆ ตาม ข้อ ๔๑ โดยตนสมัครใจและที่ประชุมเห็นชอบ  
	ข้อ ๗๖ กรรมการสภานักเรียนคนหนึ่งมีสิทธิดำรงตำแหน่งในคณะกรรมการฝ่ายได้ ๒ คณะ 

	ข้อ ๗๗ ให้ประธานสภานักเรียนแต่งตั้งกรรมการสภานักเรียนคนหนึ่งเป็นเลขานุการคณะกรรมการสภานักเรียนและอาจแต่งตั้งผู้ช่วยเลขานุการคนหนึ่งหรือสองคนก็ได้ 
	ผู้ที่ได้รับการแต่งตั้งให้เป็นเลขานุการในคณะกรรมการสภานักเรียนต้องเป็นคณะกรรมการฝ่ายดำเนินงานและติดตามมติการประชุมด้วยโดยอนุโลม 
	เลขานุการตามวรรคหนึ่งให้เป็นเลขานุการการประชุมแต่ละครั้งด้วยโดยอนุโลม 
ข้อ ๗๘ การดำเนินการใดๆ ที่เป็นเรื่องจำเป็นและเร่งด่วนที่ต้องให้คณะกรรมการสภานักเรียนดำเนินการให้ประธาน รองประธานสภานักเรียนดำเนินการเท่าที่จะเป็นไปพลางก่อนได้โดยไม่ต้องขออนุมัติมติของที่ประชุม 
	การดำเนินการตามวรรคหนึ่งต้องแจ้งการดำเนินการที่ได้ทำไปนั้นต่อกรรมการสภานักเรียนภายในครั้งแรกที่มีการเรียกประชุม 

ประกาศไว้ ณ วันที่ ๑๒  เดือน  มิถุนายน พุทธศักราช ๒๕๕๗

